Boeremag-lid kry nie borgtog nieDr. Lets en Minnie Pretorius Foto: IOL Daar is geen redelike vooruitsig dat ŉ ander hof die skuldigbevinding van die 20 Boeremag-lede sal verander nie, het die Pretoriase hooggeregshof Woensdag bevind. Regter Eben Jordaan het ŉ aansoek van dr. Lets Pretorius om borgtog, hangende ŉ aansoek om verlof tot appèl teen sy skuldigbevinding aan hoogverraad en ŉ 30 jaar gevangenisstraf, van die hand gewys. Pretorius se vrou, Minnie, het begin huil en vir lank ná sy aansoek om borgtog van die hand gewys is, vooroor gebuk bly sit. Pretorius en sy seuns, Johan, Kobus en Wilhelm, is onder die lede wat verlede maand gevonnis is vir hul sameswering om die ANC-regering gewelddadig omver te werp. Die mans is tussen vyf en 48 jaar tronkstraf opgelê met gedeeltes van hul tronkstraf wat opgeskort is. Vyf van die mans is gevolglik vrygelaat en die res moet gevangenisstraf van tussen vyf en 25 jaar uitdien. Een van die mans, wat in ŉ ouetehuis is ná ŉ beroerte, is nie gevonnis nie. Pretorius, wat tronkstraf van 20 jaar moet uitdien, het vroeër gesê dit is onwaarskynlik dat hy parool sal kry, aangesien hy wit en ŉ politieke gevangene is. Hy sal moontlik eers in die ouderdom van 87 uit die tronk gelaat word. Hy het aan die hof gesê hy het nie so ŉ lang tronkstraf verwag nie, en moet op borgtog vrygelaat word sodat hy ŉ testament kan opstel, behoorlik voorsiening kan maak vir die onderhoud van sy vrou en kleinkinders, en om geld te verdien vir sy appèlaansoek. Hy het gesê hy het gesondheidsprobleme en moet verskeie operasies ondergaan en hy wil graag sy vrou ondersteun, wat vroeër borskanker gehad het en aan depressie ly. Pretorius, wat vir nege jaar lank op borgtog vrygelaat is, hou vol dat hy nie ŉ risiko inhou vir die publiek nie. Die staat het sy aansoek om borgtog teengestaan en gesê hy sal moontlik vlug weens die lang gevangenisstraf wat hy opgelê is. Jordaan sê dit is logies dat Pretorius se situasie verander het sedert hy op borgtog vrygelaat is. Hy sê hy moet die vooruitsig van sukses op appèl in ag neem, wat na sy mening nie bestaan nie. “Ek kan nie enige redelike vooruitsig sien dat enige ander hof die skuldigbevinding tersyde gaan stel of ŉ ander vonnis gaan oplê nie,” het Jordaan gesê. “Die veroordeelde se skuldigbevinding is gebaseer op ŉ hele aantal getuies en ŉ bevinding dat hy nie ŉ geloofwaardige getuie was nie.” ŉ Ander kwessie was Pretorius se borgtog van R500 000 wat deur die eiendom van ŉ maatskappy, in wie hy nie meer ŉ belang het nie, verseker sou word. Hy sou dus niks verloor indien hy vlug nie. “Ek kan nie sien waarom hy nie sy testament kan opstel terwyl hy in die tronk is nie. Sy gesondheidsprobleme kan ook in die tronk behandel word.” Hy sê Pretorius se vrou sal vir haarself moet sorg, maar dit is die natuurlike gevolg van die lang gevangenisstraf wat haar man opgelê is. Lees ook: Boeremag-dokter sê hy sal sterf in die tronk